Burgemeester spring self in om skuld in te vorderHerman Mashaba. Foto: http://blacklikeyou.co.za/ Herman Mashaba, burgemeester van Johannesburg, sal Maandag aan ŉ stadswye invorderingsveldtog deelneem om ŉ raps minder as R1 miljard agterstallige skuld van meer as 2 000 ondernemings wat nie vir die stad se dienste betaal het nie, in te vorder. Mashaba sal dié tog saam met onder andere David Tembe, die nuut aangestelde hoof van die Johannesburgse metropolisie, Shadrack Sibiya, die hoof van die stad se departement van forensiese ondersoek, Isaac Mogoashoa, die hoof van die stad se regsdienste, asook ander senior beamptes meemaak. Die stad het in ’n verklaring gesê dié veldtog is ’n gesamentlike poging van City Power en die Revenue Shared Service Centre om agterstallige geld wat aan die stad verskuldig is in te vorder. Dit sluit omgewings uit waarvan die krag nie deur Eskom voorsien word nie. “Ons is toegewy om geregtigheid te laat seëvier in die stad en te verseker dat dié wat wel kan betaal dit wel doen. Die geld is van sleutelbelang vir die voorsiening van dienste in ons stad, veral vir ons armste inwoners en om druk op dié wat tans betaal te verlig,” lui die verklaring.